Ο **Σπύρος Α. Καραμάνος** (1967) είναι Έλληνας ακαδημαϊκός, πολιτικός μηχανικός, καθηγητής Δομικής Μηχανικής του Πανεπιστημίου Θεσσαλίας στο Τμήμα Μηχανολόγων Μηχανικών, και επίσης, αντιπρύτανης του Πανεπιστημίου Θεσσαλίας, αρμόδιος για θέματα διεθνών σχέσεων, εξωστρέφειας και διά βίου εκπαίδευσης.

Πρώτα έτη και σπουδές
---------------------

Γεννήθηκε το 1967 στην Αθήνα, όπου μεγάλωσε και ολοκλήρωσε με άριστα τις εγκύκλιες σπουδές του.

Είναι διπλωματούχος πολιτικός μηχανικός από το Εθνικό Μετσόβιο Πολυτεχνείο (ΕΜΠ). Έκανε μεταπτυχιακές σπουδές στις ΗΠΑ αποκτώντας τα διπλώματα MSc και PhD στη *Μηχανική των Κατασκευών* από το Τμήμα Πολιτικών Μηχανικών του Πανεπιστημίου του Τέξας στο Όστιν, το 1991 και το 1993, αντίστοιχα.

Σταδιοδρομία
------------

Το 1996 εργάστηκε ως επισκέπτης ερευνητής στη Σχολή Πολιτικών Μηχανικών στο Τεχνολογικό Πανεπιστήμιο του Ντελφτ στην Ολλανδία. Από τον Οκτώβριο του 1996 έως και το Μάιο του 1999, υπηρέτησε ως μηχανικός στη διεύθυνση μελετών της τεχνικής εταιρίας ΕΓΝΑΤΙΑ ΟΔΟΣ Α.Ε. στη Θεσσαλονίκη. 

Τον Μάιο 1999 ο Καραμάνος εκλέχθηκε μέλος ΔΕΠ στο Τμήμα Μηχανολόγων Μηχανικών του Πανεπιστημίου Θεσσαλίας, στον Βόλο. Έκτοτε, μελετά και ερευνά τεχνικά θέματα σχετικά με τις υπολογιστικές μεθόδους και τα πεπερασμένα στοιχεία των κατασκευών εν γένει. Τα ερευνητικά του ενδιαφέροντα, μεταξύ άλλων, περιλαμβάνουν τα εξής: μηχανική των κατασκευών, υπολογιστικές μεθόδους, πεπερασμένα στοιχεία, δομική ευστάθεια, ανελαστική συμπεριφορά κατασκευών, μεταλλικές κατασκευές, αντισεισμική μηχανική και δυναμική των κατασκευών.

Κατά τη διάρκεια της περιόδου 2016-2019, ο Καραμάνος κατείχε τη θέση του επισκέπτη καθηγητή Δομικής Μηχανικής στο Πανεπιστήμιο του Εδιμβούργου στη Σκωτία.

Έχει δημοσιεύσει περισσότερα από 200 επιστημονικά άρθρα σε διεθνή επιστημονικά περιοδικά και εργασίες σε πρακτικά εθνικών και διεθνών συνεδρίων και επίσης υπηρετεί ως ενεργό μέλος σε διάφορες επιστημονικές εταιρείες, ενώ έχει συμμετάσχει σε ποικίλα διεθνή ερευνητικά προγράμματα.

Διακρίσεις
----------

Από το 2010 ο Καραμάνος έχει επιλεγεί ως Associate Editor στο διεθνές έγκριτο περιοδικό *ASCE Journal of Pipeline Systems Engineering and Practice*, ενώ κατέχει θέση στην επιστημονική επιτροπή της επιστημονικής ένωσης, *ASME PVP Seismic Engineering*.

Το 2019, για το έργο του, έλαβε τον τιμητικό τίτλο *Honorary Visiting Professorship*, από την Πολυτεχνική Σχολή του Πανεπιστημίου του Εδιμβούργου.

Τον Σεπτέμβριο 2023 ανέλαβε τη θέση του αντιπρύτανη στο Πανεπιστήμιο Θεσσαλίας, υπό τον πρύτανη, καθηγητή Χαράλαμπο Μπιλλίνη.

Τον Οκτώβριο 2023 σε έγκριτη μετα-έρευνα των Ioannidis κ.ά. το όνομά του συμπεριλήφθηκε στην διακεκριμένη λίστα *Elsevier Data 2022* -στο ανώτερο 2% των ερευνητών όλων των εποχών- για το επιστημονικό και ερευνητικό του έργο στη δομική μηχανική.

Παραπομπές
----------

1. ↑  «Πρυτανικές Αρχές». *Πανεπιστήμιο Θεσσαλίας*. Ανακτήθηκε στις 4 Δεκεμβρίου 2023.
2. ↑  «Aims & Scope and Editorial Board: Journal of Pipeline Systems Engineering and Practice». *Journal of Pipeline Systems Engineering and Practice*. Ανακτήθηκε στις 4 Δεκεμβρίου 2023.
3. ↑  «Ερευνητικό Προσωπικό». *Τμήμα Μηχανολόγων Μηχανικών*. Ανακτήθηκε στις 4 Δεκεμβρίου 2023.
4. ↑  «Brief CV of Vice Rector Spyros A. Karamanos» (PDF). Ανακτήθηκε στις 4 Δεκεμβρίου 2023.
5. ↑  «Γραφείο Μεταφοράς Τεχνολογίας». *site*. Ανακτήθηκε στις 4 Δεκεμβρίου 2023.
6. ↑  Ραυτοπουλου, Ελενη (7 Ιουνίου 2023). «Νέος πρύτανης του Πανεπιστημίου Θεσσαλίας ο Χαρ. Μπιλλίνης». *ertnews.gr*. Ανακτήθηκε στις 4 Δεκεμβρίου 2023.
7. ↑  «Department of Mechanical Engineering». *Karamanos*. Ανακτήθηκε στις 4 Δεκεμβρίου 2023.
8. ↑  «Prof Spyros A Karamanos». *School of Engineering*. Ανακτήθηκε στις 4 Δεκεμβρίου 2023.
9. ↑  «Spyros A. Karamanos». *‪Google Scholar‬*. Ανακτήθηκε στις 4 Δεκεμβρίου 2023.
10. ↑  «Journal of Pipeline Systems Engineering and Practice». *Journal of Pipeline Systems Engineering and Practice*. 29 Νοεμβρίου 2023. Ανακτήθηκε στις 4 Δεκεμβρίου 2023.
11. ↑  «Inaugural Lecture of Professor Spyros Karamanos, Chair of Structural Engineering». *YouTube*. Ανακτήθηκε στις 4 Δεκεμβρίου 2023.
12. ↑  Baas, Jeroen, *October 2023 data-update for "Updated science-wide author databases of standardized citation indicators"*, Elsevier Data Repository, doi:10.17632/BTCHXKTZYW.6, ανακτήθηκε στις 2023-11-04
13. ↑  «Από το Π.Θ. στην κορυφή του κόσμου 37 καθηγητές». *Εφημερίδα ΤΑΧΥΔΡΟΜΟΣ Βόλου, Μαγνησίας, Θεσσαλίας*. 11 Οκτωβρίου 2023. Ανακτήθηκε στις 4 Δεκεμβρίου 2023.

Διαδικτυακοί τόποι
------------------

* *Google Scholar*, Spyros A. Karamanos
* Εργαστήριο Μηχανικής και Αντοχής των Υλικών, Π.Θ.

* Ακαδημαϊκή ιστοσελίδα καθ. Σπ. Καραμάνου στο Π.Θ.